Impormasyon tungkol sa nakahahawang gastroenteritis (infectious gastroenteritis) Ano ang infectious gastroenteritis? Ang infectious gastroenteritis ay isang uri ng gastroenteritis na kadalasang nagmumula sa mga virus. Maaaring makakuha ng gastroenteritis mula sa mga virus na kumokontamina sa iyong mga kamay o sa nakokonsumong pagkain. Ang mga virus na ito ay dumadaan sa bibig at dumarami sa bituka ay nagdudulot ng pagsusuka, pagtatae, at pananakit ng tiyan. Kadalasang hindi malubha ang mga sintomas ng infectious gastroenteritis sa malulusog na tao. Ngunit, maaaring maging malubha ang mga sintomas nito sa mga bata at nakatatanda, at maaaring magdulot ng pagkamatay kapag nabulunan sa pagsusuka. Walang partikular na paraan ng paggamot nito, at kadalasan ay nagbibigay lamang ng gamot upang guminhawa ang malulubhang sintomas. Paano ito kumakalat? Naiipon ang mga virus sa mga talaba at iba pang bivalves (halaan, tahong, tulya, at iba pa). Maaaring mahawaan ng virus kapag nakakain ng bivalves na hilaw o hindi sapat ang pagkaluto. Kung sakaling magluto ang isang taong nahawaan ng virus nang hindi naghuhugas ng kaniyang mga kamay, maaaring makontamina ang pagkaing iniluluto niya. Maaari ding mahawaan ang mga taong makakakain ng pagkaing ito. Posibleng maiwan ang virus sa kamay ng tao at sa kapaligiran dahil sa hindi wastong pagtapon ng dumi (feces) o suka (vomit), o dahil sa hindi wastong paghuhugas ng mga kamay matapos magtapon ng dumi o suka. Ang mga naiwang virus na ito ay maaaring makapasok sa katawan at magdulot ng impeksiyon. Kailan ito kadalasang nangyayari? Kadalasang dumarami ang bilang ng mga pasyente sa Nobyembre at posibleng magpatuloy ang pagdami hanggang Marso, at sa Disyembre nagkakaroon ng pinakaraming kaso. Nagiging pangkaraniwan na rin ang malawakang impeksiyon sa mga pasilidad na pangbata. Madaling kumalat ang norovirus dahil madalas magkasama sa isang kuwarto ang mga bata sa mga pasilidad na ito at pare-pareho ang ginagamit nilang mga laruan. Paano ito maiiwasan? Ang paghuhugas ng mga kamay ang pinakaepektibong paraan upang maiwasan ang pagkalat ng impeksiyon. Upang pangalagaan ang iyong sarili, ugaliing sundin ang mga sumusunod na paraan ng wastong paghuhugas ng mga kamay gamit ang sabon at tubig. Siguraduhing maghugas ng mga kamay pagkatapos manggaling sa banyo o magpalit ng diaper. Maghugas ng mga kamay bago magluto at kumain. Maghugas ng mga kamay bago uminom ng gamot o bago tulungan ang ibang tao sa pag-inom ng kanilang gamot. Gumamit ng disposable gloves, mask, at apron kapag nagtatapon ng suka o ng dumi. Pagkatapos, i-disinfect
ang mga ito gamit ang sodium hypochlorite (chlorine bleach). Hugasang mabuti ang kamay gamit ang sabon at tubig matapos magtapon ng suka o dumi.